Hej Bolius

Åbne døre til soveværelser om natten?

Dette er en kommentar til rådet om at holde døren til børneværelset åben om natten.

Jeg forstår ikke, at man ikke nævner det gode gamle husråd om at sove med et vindue på klem til det fri.

Sådan har jeg altid sovet og gør det i dag.

Så kan jeg både holde døren lukket (hvis jeg skulle ønske det) og komme af med den overskydende CO2.

Det er da et meget enkelt råd. Er der noget i vejen med det?

Jeg synes, det er meget bedre end rådet om at sove for åben dør til husets øvrige rum. For børneværelser er det jo endda dårligt, hvis barnet er kommet tidligt i seng, og den øvrige familie larmer i boligens øvrige rum.

Og så må rådet da for øvrigt også gælde forældrenes soveværelse. De udskiller jo meget mere CO2 end et barn. Og gæsteværelser...

VH Henrik B


Bolius anbefaler åben dør til sove-/børneværelse om natten - hvorfor ikke vindue på klem og frisk luft udefra?
Hej Henrik B

Et åbent vindue er ofte en rigtig god ting.

Vi slår ikke på tromme for det af 2 årsager:

1) Kommer der indbrud igennem et åbent vindue vil forsikringerne ikke dække.

2) kommer der for meget kold luft ind på varme vægge kan det skabe kondens. Og bliver væggene underafkølet i løbet af natten, vil det kræve meget energi at få temperaturen i rum og konstruktioner op igen. [Pas på med køligt soveværelse](https://www.bolius.dk/pas-paa-med-koeligt-sovevaerelse-23326)

Og den åbne dør gælder naturligvis også for øvrige soverum. Vores kampagne er en del af Realdanias kampagne for godt indeklima på skolerne, og derfor fokuserer vi på børneværelserne i øjeblikket.

